Imenessadelen

Imenessadelen eller Imenessalen i Grimstad er et fjell eller en fjellformasjon som er mye benyttet som landemerke for sjøfarende i Skagerrak, og er skrevet inn i verdenslitteraturen av dikteren Henrik Ibsen. På sjøkart er formasjonen ofte gitt navnet Grimstadsadlen. 

Imenes er en gård i bygda Landvik, og fjellformasjonen like bak gården har en karakteristisk form og tilstrekkelig høyde til å sees langt til sjøs. Formasjonen består av fjellet Store Imås, som rager 171,4 meter over havet, og Imenessadelen, som også kalles Ravneknuten, med 161 meter. Mellom dem ligger Imenesskaret eller Berseldalen. Sett fra havet danner de en lett gjenkjennelig form, med Store Imås til venstre og den litt mindre Ravneknuten til høyre. 

Ibsen kjente Imenessalen fra sin tid som apoteklærling i Grimstad og benyttet seg at denne kunnskapen da han skrev eposet Terje Vigen. Terje nærmer seg Norges kyst etter å ha hentet korn på Jylland under Napoleonskrigen, og på hjemveien leter han i horisonten etter landkjenning og finner Imenessalen som et landemerke - bred og blå - da visste han hvor han var.

Referanser

Litteratur 
 [Norges sjøkartverk]: Kystens historie i kart og beskrivelser. Norges sjøkartverk 1932 - 1982.

Navigasjon
Sjøfart i Agder
Fjell i Grimstad
Grimstad
Artikler i sjøfart-prosjektet
Toponymi
Norske landemerker